b"\n_START_ARTICLE_\nDet europeiske flagg\n_START_PARAGRAPH_\nDet europeiske flagget er et flagg som best\xc3\xa5r av tolv gylne stjerner i sirkel p\xc3\xa5 bl\xc3\xa5 bakgrunn. Det europeiske flagget ble i 1955 tatt i bruk av Europar\xc3\xa5det og var ment \xc3\xa5 representere hele Europa, og ikke spesielle organisasjoner. I 1986 antok ogs\xc3\xa5 Den europeiske union (EU) flagget, etter \xc3\xa5 ha innhentet Europar\xc3\xa5dets tillatelse. Flagget benyttes n\xc3\xa5 av begge organisasjoner. Stjernene er plassert i sirkel for \xc3\xa5 symbolisere enhet og samhold. Antallet stjerner har alltid v\xc3\xa6rt det samme og forklares som et symbol p\xc3\xa5 perfeksjon. _NEWLINE_Stjernemotivet og bl\xc3\xa5fargen i flagget er ogs\xc3\xa5 tolket som et forkortet symbol for jomfru Maria som var Jesu mor. I kristen kunst er hun ofte avbildet med en krans av tolv stjerner og p\xc3\xa5 bl\xc3\xa5 bakgrunn. Dette henspiller p\xc3\xa5 kvinnen som viste seg p\xc3\xa5 himmelen med en krans av tolv stjerner p\xc3\xa5 hodet, i Bibelens nye testamentes Johannes' \xc3\xa5penbaring kapittel 12 vers 1. Det er imidlertid omstridt om det er en slik forbindelse mellom mariasymbolet og det europeiske flagget."